Pulut panggang tetap popular ketika PKP
AWANG KUSHAIRY JUNAIDI LAWAS: Biarpun berniaga secara atas talian (e-Bazar) dalam tempoh Perintah
Kawalan Pergerakan (PKP) sempena bulan Ramadan kali ini, namun pasangan
adik-beradik Anisah dan Aishah, sudah bersedia serta yakin menerima banyak
tempahan, termasuk untuk Aidilfitri nanti. Setiap kali menjelang Hari Raya Aidilfitri sebelum ini, lebih 2,000 biji
pulut panggang pelbagai inti mampu dijual, manakala untuk Bazar Ramadan sekitar
1,000 biji sehari. Bagaimanapun, tidak dinafikan berniaga pada bulan Ramadan dan Aidilfitri dalam
tempoh PKP kini, mungkin memberi kesan dan menyebabkan jumlah tempahan pulut
panggang tidak sebanyak tahun-tahun sebelumnya. Ini kerana, menurut Anisah, apabila berniaga pada Bazar Ramadan, jumlah
pengunjung adalah ramai dan suasananya amat meriah. “Mereka termasuklah pelanggan bukan Islam yang datang lebih awal untuk
membeli dan menikmati pelbagai juadah makanan kita, termasuk pulut panggang. “Malah, ada juga dalam kalangan mereka yang datang dari Daerah
Sindumin dan Sipitang, Sabah, semata-mata untuk membeli pulut panggang kami
dalam jumlah yang banyak,” kata Anisah dan Aishah atau nama sebenar
mereka, Nor Siti Anisah Mohd Zaini dan Dayang Siti Nor Aishah Mohd Zaini,
semasa ditemui di Banting, Lawas, kelmarin. Jika sebelum ini, pelanggan tetap dari Sabah membuat tempahan yang banyak,
mereka akan berurusan berhampiran dengan sempadan Sindumin, Sabah / Merapok,
Lawas. Untuk pengetahuan, mereka sebenarnya bukan hanya berniaga juadah makanan
ketika Ramadan dan Syawal sahaja, malah hampir setiap hari, sehingga membuatkan
mereka dikenali ramai. Ketika bulan Ramadan dan PKP ini, dalam sehari, Aishah berkata, sebanyak 10
kilogram beras pulut diperlukan dan mampu menghasilkan kira-kira 1,000 biji
pulut panggang berintikan tahai, udang, daging, ayam, ikan bilis dan bubuk. Katanya, permintaan dan tempahan untuk pulut panggang berintikan tahai dan
udang amat menggalakkan dalam tempoh PKP ini. Aishah menambah, mereka mengakui berniaga secara e-Bazar juga membolehkan
mereka menyediakan pesanan pelanggan dengan lebih awal, lancar dan tepat. “Untuk bulan puasa, kami menerima tempahan bermula jam 8 malam dan
ditutup pada jam 1 petang,” jelas mereka yang berniaga ditemani ibu,
Rokiah Abi, sebagai pemberi semangat. Untuk tempahan e-Bazar, mereka membuat penghantaran secara percuma untuk
pelanggan di kawasan Banting, Rancangan Kampung Banting (RKB), Bandar Lawas dan
sekitarnya, manakala caj sebanyak RM2 untuk kawasan Melusok dan Belimbing. Bagi pelanggan di kawasan Punang dan Kuala Lawas, caj penghataran tertentu
juga akan dikenakan, namun ia bergantung kepada had jumlah tempahan. Selain itu, pelanggan juga terdiri daripada penduduk dari daerah Limbang
serta dari negara jiran, seperti Temburong, Negara Brunei Darussalam. Mereka berharap, tempoh PKP menjelang Aidilfitri nanti, bukan menjadi
halangan untuk mereka menerima jumlah tempahan yang banyak, seperti tahun-tahun
sebelumnya. 
See author's posts
